|  |
| --- |
| Saemiedigkie |
| LEAROESOEJKESJE SAEMIEN MUBPIENGÏELINE |
|  |

|  |
| --- |
| Vihtiestamme goh mieriedimmie Saemiedigkeste 25.06.2013  Faamosne 01.08.2013 raejeste |

****

Sisvege

[Faagen aajkoe 3](#_Toc366738601)

[Åejviesuerkieh faagesne 4](#_Toc366738602)

[Njaalmeldh govlesadteme 4](#_Toc366738603)

[Tjaaleldh govlesadteme 4](#_Toc366738604)

[Gïele, kultuvre jïh lidteratuvre 5](#_Toc366738605)

[Man gellie tæjmoeh faagesne 5](#_Toc366738606)

[Vihkeles tjiehpiesvoeth faagesne 6](#_Toc366738607)

[Saemien mubpiengïeline – Ovmessie alternatijvh 7](#_Toc366738608)

[Saemien mubpiengïeline – saemien 2 8](#_Toc366738609)

[Saemien mubpiengïeline – saemien 3 8](#_Toc366738610)

[Saemien mubpiengïeline – saemien 4 9](#_Toc366738611)

[Maahtoeulmie daltese 1b-3b daejtie; saemien mubpiengïeline – saemien 2 jïh saemien mubpiengïeline – saemien 3 maanadaltesisnie 10](#_Toc366738612)

[Daltese 1 b maanadaltesasse 10](#_Toc366738613)

[Daltese 2b maanadaltesasse 10](#_Toc366738614)

[Daltese 3b maanadaltesasse 11](#_Toc366738615)

[Maahtoeulmieh daltesasse 1-3 daejtie; saemien mubpien-gïeline – saemien 3 noeredaltesisnie jïh saemien mubpiengïeline – saemien 4 jåarhkeööhpehtimmesne 12](#_Toc366738616)

[Daltese 1 12](#_Toc366738617)

[Daltese 2 13](#_Toc366738618)

[Daltese 3 13](#_Toc366738619)

[Maahtoelutnjeme daltesasse 4-6 daejtie; saemien mubpiengïeline - saemien 2 noeredaltesisnie jïh saemien mubpiengïeline – saemien 3 jåarhkeööhpehtimmesne 14](#_Toc366738620)

[Daltese 4 14](#_Toc366738621)

[Daltese 5 15](#_Toc366738622)

[Daltese 6 15](#_Toc366738623)

[Maahtoeulmie daltesasse 7-9 daejtie; saemien mubiengïeline - saemien 2 jåarhkeööhpehtimmesne 16](#_Toc366738624)

[Daltese 7 16](#_Toc366738625)

[Daltese 8 17](#_Toc366738626)

[Daltese 9 17](#_Toc366738627)

[Lissiebigkeme sïejhme studijemaahtose 18](#_Toc366738628)

[Vuarjasjimmie 19](#_Toc366738629)

LEAROESOEJKESJE SAEMIEN MUBPIENGÏELINE

SAEMIEN2, SAEMIEN3, SAEMIEN 4

Vihtiestamme goh mieriedimmie Saemiedigkeste 25.06.2014

Faamosne 01.08.2013 raejeste.

## Faagen aajkoe

Saemieh akte åålmege mah Nöörjesne, Sveerjesne, Såevmesne jïh Russlaantesne årroeh, jïh dah saemien gïelh saemide ektiedieh raasti dåaresth. Saemien gïelh leah byögkeles unnebelåhkoegïelh Nöörjesne, Sveerjesne jïh Såevmesne. Saemien gïeli gïeletsiehkie lea joekehts dejnie ovmessie dajvine Saepmesne, jienebi saemien gïeligujmie jïh ovmessie smaaregïeligujmie. Saemien gïele akte vihkeles gïeleguedtije, jïh gosse gïele åtnasåvva dellie tjåenghkies aarvoeh, dååjrehtimmieh jïh daajroeh orre boelvide sertiestuvvieh. Ulmie lea saemien gïelem vaarjelidh, nænnoestehtedh jïh vijriesåbpoe evtiedidh goh akte ållesth govlesadtemevierhtie rïjhkeraasti dåaresth.

Lïerehtimmie saemien gïelesne edtja viehkiehtidh guktie maanah jïh noerh maehtieh akte bielie sjidtedh saemien kultuvreste jïh siebriedahkejieliedistie, gusnie kultuvregoerkese, govlesadteme, skearkagimmie jïh identiteeteevtiedimmie vihkeles biehkieh lïerehtimmesne sjidtieh. Akte lïerehtimmie mij hijven vuajnoeh saemien gïelide sjugnede, jïh mij dejtie gellide såarhts gïelide jïh kultuvride krööhkeste mejtie learohkh dååjrehtieh, sæjhta jienebegïelen jïh jienebekultuvrelle maahtoem vedtedh learoehkidie. Kultuvrelle maahtoe sæjhta aaj jiehtedh daajroem jïh repektem utnedh hedtide jïh joekehtsidie saemien siebriedahkine. Saemien faage edtja meatan årrodh skreejredh saemien gïele evtiesåvva jih åtnasåvva ovmessie ektiedimmine jïh ovmessie sijjine.

Gosse vihkeles aarvoeh saemien kultuvresne gorrede, faage aaj maahta vuesiehtidh guktie gåarede saemien aarvoeh sjïehtedidh jïh vijriesåbpoe evtiedidh orre tsiehkide, jïh akten tïjjese mij ahkedh lea jarkelimmesne. Daajroe jeatjah aalkoealmetji jïh kultuvri bïjre maahta viehkiehtidh goerkesem jïh seahkarimmiem mubpide lissiehtidh, jïh buerebelaakan jïjtse kultuvrem guarkedh.

Hijven daajroeh saemien gïelesne lea vihkeles gosse edtja meatan årrodh saemien siebriedahkejieliedisnie jïh barkoejieliedisnie, jïh nuepieh vadta ööhpehtimmiem, barkoem jïh lïerehtimmiem veeljedh mij abpe jieledem ryöhkoe.

Faage saemien mubpiengïeline edtja nöörjen faagine ektine våaromem bïejedh guktie learohkh sijjen funksjovnelle guektiengïelevoetem evtiedieh, jïh viehkiehtidh guktie fïereguhte learohke daajroeh, skraejriem jïh jearsoesvoetem åådtje saemien govlesadtemegïeline veeljedh. Dejtie learoehkide mah guektiengïelen lïerehtimmiem utnieh, lea dan åvteste vihkeles aktine lïhke laavenjostojne dej göökte faagi gaskem.

Gïelegoerkese jïh gïelehaalveme evtiesuvvieh gosse eadtjohkelaakan gïelem nuhtjie. Dan åvteste govlesadteme jïh ektiebarkoe vihkeles faagesne, jïh dååjresen tjïrrh jïh gosse learohke jïjtje soptseste, learohki gïele maahta evtiesovvedh. Lohkeme- jïh tjaelememaahtoe lea akte ulmie jïjtsisnie, jïh lea akte daerpies våarome lïerehtimmien jïh goerkesen gaavhtan gaajhkine faagine. Faage saemien mubpiengïeline edtja skreejrehtidh hijven lïerehtimmievuekieh evtiedidh jïh maehtedh laejhtehks ussjedidh, jïh skraejriem vedtedh lohkeme- jïh tjaelemelastoem evtiedidh. Gosse åehpies sjædta saemien lidteratuvrine, jïh ovmessie saemien gïeligujmie jïh smaaregïeligujmie, learohkh sijhtieh stuerebe goerkesem åadtjodh dej gelliesåarhts gïelide jïh kultuvride saemien siebriedahkine.

Learohkh saemien mubpiengïeline joekehts åvtedaajroeh utnieh. Naan learohkh saemiengïelen sijjieh voengesne utnieh gusnie maehtieh saemien govledh, mearan mubpieh eah jïjnjem saemien gïeleste govlh lïerehtimmien ålkolen. Ihke learohkh edtjieh maehtedh sijjen saemien gïelemaahtoem bööremeslaakan evtiedidh, dle vihkeles learohkh maehtieh ovmessie gïelesijjieh nuhtjedh.

## Åejviesuerkieh faagesne

Faage lea åejviesuerkine öörnedamme, mej sisnie maahtoeulmieh leah dorjesovveme. Åejviesuerkieh sinsitniem lissiehtieh jïh tjuerieh ektesne vuajnalgidh.

Faage akte ektiefaage gaajhkide ööhpehtimmieprogrammide jåarhkeööhpehtimmesne. Edtja dan åvteste lïerehtimmiem dan sjyöhtehkelaakan darjodh goh gåarede learoehkidie, viehkine lïerehtimmiem sjïehtedidh dejtie ovmessie ööhpehtimmieprogrammide.

Soejkesje lea 9 daltesinie juakeme, jïh maahtoeulmieh leah dorjesovveme fïereguhten daltesasse.

Bijjieguvvie åejviesuerkijste:

|  |  |  |  |
| --- | --- | --- | --- |
| Daltese | Åejviesuerkieh | | |
| 1.- 9. | Njaalmeldh govlesadteme | Tjaaleldh govlesadteme | Gïele, kultuvre jïh lidteratuvre |

### Njaalmeldh govlesadteme

Åejviesuerkie *njaalmeldh govlesadteme* lea maehtedh goltelidh, guarkedh jïh soptsestidh ovmessie ektiedimmine. Njaalmeldh govlesadteme lea vihkeles gosse edtja orre gïelh lïeredh.

Goltelidh lea akte eadtjohke dahkoe gusnie learohke edtja lïeredh jïh guarkedh viehkine toelhkestidh, viertiestidh jïh vuarjasjidh maam mubpieh jiehtieh. Viehkine soejkesjidh maam edtja njaalmeldh soptsestidh jïh faahketji njaalmeldh mubpiejgujmie laavenjostedh, learohke edtja maehtelesvoetem evtiedidh mubpiejgujmie saemiengïelesne govlesadtedh.

Gïelelïerehtimmesne vihkeles leavloem bïejedh orre baakoeh jïh dïejvesh lïeredh, jïh dæjpeles dååjrehtimmiem åadtjodh ovmessie gïeleråålline. Gïele evtiesåvva darjomi tjïrrh jïh gosse dååjre, ussjede, soptseste jïh mubpiejgujmie laavenjostoe. Jïjnjh learohkh mah saemien faagine utnieh, gille sijjieh voengesne utnieh gusnie maehtieh saemiestidh, jïh dellie joekoen vihkeles sijjieh sjïehteladtedh gusnie maehtieh gïeline haarjanidh, jïh aaj digitaale govlesadtemedïrregh nuhtjedh juktie haarjanidh jïh njaalmeldh govlesadtemem dååjrehtidh. Lïerehtimmesne vihkeles baajedh learohkem dååjredh satne haalvoe, jïh naemhtie skreejrehtidh jïjtse gïeletjiehpiesvoeth vijriesåbpoe evtiedidh.

### Tjaaleldh govlesadteme

Åejviesuerkie *tjaaleldh govlesadteme* lea saemien lohkedh jïh tjaeledh. Jalhts åejviedïedte dan voestes lohkeme-jïh tjaelemelïerehtimmien åvteste sæjhta voestesgïelesne årrodh, dle lïerehtimmie saemien mubpiengïelesne aaj edtja viehkiehtidh learohki lohkeme-jïh tjaelememaahtoem evtiedidh aktene iktemearan evtiedimmesne abpe lïerehtimmien tjïrrh. Lohkeme jïh tjaeleme leah vihkeles gosse edtja gïelem lïeredh, jïh viehkiehtieh learohki baakoeveahkam vijriedidh jïh håalemegïelem evtiedidh.

Lïerehtimmie lohkemisnie edtja learohki lastoem jïh maehtelesvoetem skreejredh lohkedh tjaeledh, jïh sæjhta jiehtedh learohke edtja ovmessie tjaalegh lohkedh, dovne lïerehtimmien jïh dååjresen gaavhtan. Dah lohkeme tjaalegh edtjieh viehkiehtidh guktie learohke voerkes sjædta sov jïjtse evtiedimmien bïjre goh lohkije jïh tjaelije.

Tjaeleme lea maehtedh åssjaldahkh jïh mïelh soptsestidh, gïetedidh jïh govlesadtedh ovmessie tjaaleginie jïh sjangerinie. Tjåanghkan bïejeme tjaalegh leah akte bielie dejstie tjaalegijstie learohkh edtjieh lohkedh jïh hammoedidh. Jis edtja hijvenlaakan tjaaleldh govlesadtedh, dle daerpies aktine hijven baakoeveahkine, daajroeh jïh tjiehpiesvoeth grammatihken jïh reaktoetjaelemen bïjre utnedh, jïh maehtedh maereles tjaalegh darjodh mah leah dåastoejasse sjïehtedamme.

### Gïele, kultuvre jïh lidteratuvre

Åejviesuerkie gïele, kultuvre jïh lidteratuvre lea daajroem åadtjodh saemien gïelen bïjre, guktie gïele åtnasåvva jïh gïele goh systeme, jïh lïeredh dam daajroem nuhtjedh jïjtse gïelelïerehtimmesne. Vihkeles öörnegen mietie barkedh dïejveselïerehtimmine jïh grammatihkine, jïh voestegh baakoehammoejgujmie jïh mïelejoekehtsigujmie åahpenidh, jïh dan mænngan aelkedh lïeredh baakoeh sojjehtidh jïh reaktoe sojjehtimmieh nuhtjedh njaalmeldh jïh tjaaleldh govlesadtemisnie, jïh metagïelem nuhtjedh juktie buerkiestidh guktie gïele lea bæjjese bigkesovveme. Learohke edtja sov jïjtse gïelelïerehtimmiem jïh guektiengïelevoetem vuerkiehtidh. Edtja aaj smaaregïeligujmie, jeatjah saemien gïeligujmie jïh saemien gïelehistovrijine åahpenidh.

Åejviesuerkesne learohke edtja aaj lïeredh guktie gïele åtnasåvva saemien kultuvren, jieledevuekien jïh aerpievuekien daajroen sisnjeli. Vihkeles learohke åådtje dam saemien tjaalegekultuvrem dååjredh, jïh ovmessie darjomi tjïrrh, dæjpeles dååjrehtimmiem åådtje guktie saemien åtnasåvva ovmessie tsiehkine jïh ovmessie meediji tjïrrh.

Learohke edtja nuepiem åadtjodh saemien soptsestimmie-aerpievuekine åahpenidh jïh saemien lidteratuvrine jïh tjaelijigujmie. Vihkeles tjaalegh veeljedh mah learohken kultuvremaahtoem evtiedieh mearan satne gïelem lierieminie.

## Man gellie tæjmoeh faagesne

Tæjmoelåhkoe lea 60-minudten ektievoetine

MAANADALTESE

1.–7. 608 tæjmoeh

NOEREDALTESE

8.–10. jaepiedaltese: 228 tæjmoeh

STUDIJERYÖJREDEN ÖÖHPEHTIMMIEPROGRAMME

Jåa1: 103 tæjmoeh

Jåa2: 103 tæjmoeh

Jåa3: 103 tæjmoeh

Learohkh mah eah lïerehtimmiem saemien gïelesne maadthskuvlesne åtneme, jïh mah dagkeres lïerehtimmiem jåarhkeööhpehtimmesne veeljieh, maehtieh 140 tæjmoeh nuhtjedh programmefaagijste mej gaskem maahta frijje veeljedh, saemien gïelese.

BARKOEFAAGELES ÖÖHPEHTIMMIEPROGRAMMH

Jåa1: 45 tæjmoeh

Jåa2: 45 tæjmoeh

LISSIEBIGKEME SÏEJHME STUDIJEMAAHTOSE BARKOEFAAGELES ÖÖHPEHTIMMIEPROGRAMMIDE

Jåa3: 219 tæjmoeh

## Vihkeles tjiehpiesvoeth faagesne

Vihkeles tjiehpiesvoeth leah maahtoeulmine sjïehtesjamme, gusnie dah viehkiehtieh faagemaahtoem evtiedidh jïh mestie dah akte bielie. Guarka vihkeles tjiehpiesvoeth faagesne saemien mubpiengïeline naemhtie:

***Njaalmeldh tjiehpiesvoeth*** saemien mubpiengïeline sæjhta jiehtedh mïelem sjugniedidh viehkine goltelidh, mubpide jïh mubpiejgujmie soptsestidh, jïh maehtedh gïelem åssjelasse jïh dåastoejasse sjïehtedidh. Evtiedimmie njaalmeldh tjiehpiesvoetijste saemienfaagesne sæjhta jiehtedh dïejveselïerehtimmine öörnegen mietie barkedh, jïh dam njaalmeldh gïelem ahkedh vielie veele jïh jeereldihkie nuhtjedh soptsestimmine jïh jeatjah såarhts njaalmeldh tjaaleginie. Dellie tjuara gujht eadtjohkelaakan goltelidh, jïh aamhtesh jïh dåeriesmoeretjoelmh guarkedh jïh digkiedidh mah jienebh jïh gïervebe sjidtieh. Dah learohkh mej saemien mubpiengïeline, eah seamma stoerre krïevenassh baakoeveahkese jïh gïeleåtnose utnieh jïh byjjeslaakan gïelem haalvedh, goh dah learohkh mej saemien voestesgïeline. Öörnegen mietie lïerehtimmie ovmessie njaalmeldh darjomi tjïrrh, dæjpeles dååjrehtimmieh jïh ovmessie strategijh nuhtjedh, viehkehteminie dejtie njaalmeldh tjiehpiesvoetide evtiedidh.

***Maehtedh lohkedh*** saemien mubpiengïeline lea mïelem sjugniedidh tjaalegijstie ovmessie sjangerinie. Dellie tjuara iedtjem tjaalegidie vuesiehtidh jïh maehtedh mubpiej almetji åssjaldahki, jieleden jïh dååjresi sïjse tjaangedh. Vijriesåbpoe edtja bïevnesh gaavnedh, jïh guarkedh guktie tjaelije ussjedamme jïh tjaaleme ovmessie såarhts tjaaleginie sjeermesne jïh paehpierisnie, jïh maehtedh laejhtehks jïh jïjtjeraarehke årrodh dejtie lohkeme tjaalegidie. Evtiedimmie aalka avkodinginie jïh aelhkie tjaalegh guarkedh, goske guarka, leara, toelhkeste jïh ussjede giervebe giervebe tjaalegi bijre. Evtiedimmie lohkemetjiehpiesvoetijste saemien mubpiengïelesne sæjhta jiehtedh öörnegen mietie barkedh lohkemestrategijigujmie mah leah sjïehtedamme aajkose lohkeminie, jïh ovmessie såarhts tjaalegigujmie faagesne.

***Maehtedh tjaeledh*** saemiengïelesne lea maereleslaakan soptsestidh jïh mubpiejgujmie govlesadtedh viehkine tjaelemegïeleste. Aaj akte vuekie åssjelh jïh åssjaldahkh öörnedidh jïh akte lïeremevuekie. Ovmessie tjaalegh gïetine jïh daatovresne tjaeledh lea akte suerkie man åvteste nöörjenfaage jïh saemienfaage ektesne dïedtem utnieh. Daate sæjhta jiehtedh buektiehtidh soejkesjidh, hammoedidh jïh tjaalegh gïetedidh mah leah åssjelasse jïh dåastoejasse sjïehtedamme. Evtiedimmie tjaaleldh tjiehpiesvoetijste saemienfaagesne sæjhta jiehtedh öörnegen mietie byjjes tjaelemetjiehpiesvoetigujmie jïh ovmessie tjaelemestrategijigujmie barkedh, juktie buektiehtidh gïervebe gïervebe tjaalegh tjaeledh. Dah mubpiengïeline learohkh eah seamma stoerre krïevenassh utnieh baakoeveahkese jïh gïeleåtnose jïh byjjeslaakan gïelem haalvedh, goh dah learohkh mej saemien voestesgïeline.

***Maehtedh ryöknedh*** saemiengïelesne lea bïevnesh tjaaleginie toelhkestidh jïh guarkedh gusnie taallh, stoeredahkh jïh geometrihkeles goerh. Dellie edtja maehtedh vuarjasjidh, ussjedalledh jïh govlesadtedh tjåanghkan biejeme tjaalegi bïjre gusnie grafihkeles guvvieh, tabellh jïh statistihke. Evtiedimmie tjiehpiesvoetijste ryöknemisnie sæjhta jiehtedh ellies mïelem sjugniedidh gïervebe gïervebe tjaaleginie gusnie ovmessie soptsestimmievoeth tjuerieh ektesne vuajnalgidh.

***Digitaale tjiehpiesvoeth*** saemien mubpiengïeline leah maehtedh digitaale dïrregh, meedijh jïh vierhtieh nuhtjedh juktie bïevnesh gaavnedh jïh gïetedidh, jïh ovmessie såarhts tjaalegh sjugniedidh jïh staeriedidh. Digitaale dïrregh orre lïerehtimmiesijjieh rïhpestieh gusnie åådtje gïelem lïeredh jïh mubpiejgujmie govlesadtedh. Evtiedimmie digitaale tjiehpiesvoetijste lea akte bielie lohkeme- jïh tjaelemelïerehtimmeste saemienfaagesne, jïh sæjhta jiehtedh gaavnedh, nuhtjedh jïh mænngan vuarjasjidh jïh digitaale gaaltijidie vuesiehtidh tjaaleldh jïh njaalmeldh tjaaleginie, gosse jïjtje tjaalegigujmie barka.

## Saemien mubpiengïeline – Ovmessie alternatijvh

Learohkh mej saemien mubpiengïeline, maehtieh ovmessie åvtedaajroeh utnedh gosse gïelelïerehtimmine aelkieh. Muvhtide learoehkidie saemien akte eevre orre gïele, mearan mubpieh ånnetji saemien maehtieh gosse skuvlesne aelkieh. Learohkh mah saemien faagine utnieh aaj ovmessie nuepieh utnieh gïelem evtiedidh dan åvteste dah eah saemien govlh jïh nuhtjh sijjen vongesne biejjeladtje. Learoesoejkesje saemien mubpiengïeline lea bæjjese bigkesovveme naemhtie guktie gåarede veeljedh lïerehtimmiem åadtjodh ovmessie alternatijvi gaskem, gusnie krïevenassh galhkuvemaahtose faagesne ij leah seamma jollehke dejnie golme nuepine. Faagesne daah alternatijvh:

* saemien mubpiengïeline – saemien 2
* saemien mubpiengïeline – saemien 3
* saemien mubpiengïeline – saemien 4

***Maadthskuvle***

Learohkh maehtieh saemien mubpiengïeline veeljedh galhkuvevuarjasjimmiem åadtjodh, jïh minngemosth eksamenem vaeltedh maadthskuvlesne aktene daejstie göökte nuepijste ulmiejaksemasse:

* Saemien mubpiengïeline – saemien 2 mij lea dïhte alternatijve mij bööremes gïeledaajroeh vadta gosse skuvlem galhkeme, jïh jis daam alternatijvem veeljie maadthskuvlene dle dïhte sæjhta viehkiehtidh våaromem bïejedh learohken funksjovnelle guektiengïelevoetese. Vihkeles learoehkidie madtjeldehtedh daam alternatijvem veeljedh.
* Saemien mubpiengïeline – saemien 3 sæjhta akte alternatijve årrodh learoehkidie mah eah naan saemien aarebistie maehtieh gosse lïerehtimmine faagesne aalka, jïh mij sæjhta nåhtoem utnedh vielie tïjjem nuhtjedh saemien lïeredh. Learohkh mah seenhte aelkieh saemiengïeline maanadaltesisnie jallh easkah noeredaltesisnie aaj lïerehtimmien åadtjoeh daan alternatijven mietie.

***Jåarhkeööhpehtimmie***

Gåarede vuarjasjamme sjïdtedh daej 3 alternatijvi gaskem ulmiejaksemasse.

* Saemien mubpiengïeline – saemien 2; learohkh mah saemien 2 maadthskuvlesne åtneme, saemien 2 jåarhkeööhpehtimmesne jåerhkieh.
* Saemien mubpiengïeline – saemien 3; learohkh mah saemien 3 maadthskuvlesne åtneme, saemien 3 jåarhkeööhpehtimmesne jåerhkieh.
* Saemien mubpiengïeline – saemien 4; Daate alternatijve akte faalenasse dejtie mah aelkieh saemien lohkedh jåarhkeööhpehtimmesne, jïh ajve learohkh mah eah leah saemien maadthskuvlesne åtneme maehtieh daam alternatijvem veeljedh.

***Daltesi bïjre***

Maahtoeulmieh learoesoejkesjisnie leah joekedamme 9 daltesinie. 3 daltesh maanadaltesasse; daltese 1b, daltese 2b jïh daltese 3b. Maahtoeulmieh daltesidie 1b-3b leah aalteredåahkan maanadaltesisnie sjïehteladteme. Gaajhkesh mah saemien mubpiengïeline aelkieh dej voestes jaepiej maadthskuvlesne, daltesisnie 1b aelkieh. Aalkovisnie åejviefokuse sæjhta årrodh dam njaalmeldh gïelem lïeredh stååkedimmien, goltelimmien jïh darjomi tjïrrh. Lïerehtimmie saemien gïelesne edtja aaj meatan årrodh dam voestes lohkeme- jïh tjaelemelïerehtimmiem evtiedidh gusnie nöörjenfaage åejviedïedtem åtna.

Learohkh mah saemien 2 veeljieh, edtjieh maahtoeulmide maehtedh gaajhkide golme daltesidie, daate sæjhta jiehtedh daltese 1b, 2b jïh 3b maanadaltesisnie, jïh daltesinie 4-6 noeredaltesisnie jåerhkieh jïh daltesinie 7-9 jåarhkeøøhpehtimmesne.

Learohkh mah saemen 3 veeljieh, daltesem 1b-2b maanadaltesisnie jïh daltesem 1-3 noeredaltesisnie tjïrrehtieh. Daltese 1-3 ij leah seamma goh daltese 1b-3b maanadaltesisnie. Dejtie mah saemien maanadaltesisnie åtneme, dle naakede dehtie learoeaamhtesistie sæjhta repetisjovnine årrodh, men stuerebe krïevenassh lohkeme- jïh tjaelemetjiehpiesvoetide daltesasse1-3 goh daltesasse 1b-3b. Jåarhkeööhpehtimmesne learohkh daltesinie 4-6 jåerhkieh.

### Saemien mubpiengïeline – saemien 2

Saemien 2 lea dïhte alternatijve saemien mubpiengïeline mij jollemes krïevenassh åtna ulmiejaksemasse. Jåa3 mænngan learohkh edtjieh maahtoeulmidie gaajhkide 9 daltesidie learoesoejkesjisnie maehtedh. Learohkh edtjieh daajroeh jïh jearsoesvoetem utnedh saemien nuhtjedh dovne tjaaleldh jïh njaalmeldh, jïh funksjovnelle guektiengïeline årrodh.

|  |  |
| --- | --- |
| ***Ulmiejakseme jaepiedaltesi mietie*** | |
| 3. jaepiedaltesen mænngan | Daltese1 b |
| 5. jaepiedaltesen mænngan | Daltese 2 b |
| 7. jaepiedaltesen mænngan | Daltese 3 b |
| 10. jaepiedaltesen mænngan | Daltese 4-6 |
| Jåa1S mænngan | Daltese 7 |
| Jåa2S mænngan | Daltese 8 |
| Jåa3S mænngan | Daltese 9 |
| Jåa2B mænngan | Daltese 7 |
| Lissiebigkemen mænngan | Daltese 8-9 |

### Saemien mubpiengïeline – saemien 3

Saemien mubpiengïeline – saemien 3 sæjhta akte alternatijve årrodh learoehkidie mah eah naan saemien aarebistie maehtieh gosse lïerehtimmine faagesne aelkieh, jïh sijhtieh nåhtoem utnedh vielie tïjjem nuhtjedh fïerhtene daltesisnie maadthskuvlesne. Learohkh mah saemiengïeline seenhte aelkieh maanadaltesisnie jallh easkah noeredaltesisnie, aaj lïerehtimmiem daan alternatijven mietie åadtjoeh. Learohkh mah veeljieh galhkuvevuarjasjimmiem jïh eksamenem vaeltedh daan alternatijven mietie studijeryöjreden ööhpehtimmieprogrammesne, sijhtieh medtie 2/3 krïevenassijste jaksedh abpe learoesoejkesjistie saemien mubpiengïeline. Ij leah badth læjhkan akte ulmie learohkh edtjieh guektiengïeline sjïdtedh. Juktie daate alternatijve lea akte bielie faageste saemien mubpiengïeline, learohkh nuepiem utnieh abpe faagem privatistine illedh.

|  |  |
| --- | --- |
| ***Ulmiejakseme jaepiedaltesi mietie*** | |
| 4. jaepiedaltesen mænngan | Daltese 1b |
| 7. jaepiedaltesen mænngan | Daltese 2 b |
| 10. jaepiedaltesen mænngan | Daltese 1-3 |
| Jåa1S mænngan | Daltese 4 |
| Jåa2S mænngan | Daltese 5 |
| Jåa3S mænngan | Daltese 6 |
| Jåa2 B mænngan | Daltese 4 |
| Lissiebigkemen mænngan | Daltese 5-6 |

### Saemien mubpiengïeline – saemien 4

Daate akte alternatijve dejtie learoehkidie mah lïerehtimmine saemiengïelesne aelkieh jåarhkeööhpehtimmesne. Learohkh mah lïerehtimmiem åadtjoeh jïh eksamenem vaeltieh daan alternatijven mietie studijeryörjeden ööhpehtimmieprogrammesne, sijhtieh medtie 1/3 krïevenassijste jaksedh abpe learoesoejkesjisnie saemien mubpiengïeline. Dan åvteste daate alternatijve akte bielie faageste saemien mubpiengïeline, learohkh nuepiem utnieh saemien 3 vaeltedh jallh abpe faagem illedh, daate sæjhta jiehtedh saemien 2 vaeltedh mænngan, goh privatiste. Daate alternatijve ij leah badth dej learohki bïjre mah lïerehtimmiem saemien mubpiengïeline åådtjeme maadthskuvlesne.

|  |  |
| --- | --- |
| ***Ulmiejakseme jaepiedaltesi mietie*** | |
| Jåa1S mænngan | Daltese 1 |
| Jåa2S mænngan | Daltese 2 |
| Jåa3S mænngan | Daltese 3 |
| Jåa2 B mænngan | Daltese 1 |
| Lissiebigkemen mænngan | Daltese 2-3 |

## Maahtoeulmie daltese 1b-3b daejtie; saemien mubpiengïeline - saemien 2, jïh saemien mubpiengïeline - saemien 3 maanadaltesisnie

### Daltese 1 b maanadaltesasse

**Njaalmeldh govlesadteme**

*Lïerehtimmien ulmie lea learohke edtja maehtedh*

* goltelidh, stååkedidh jïh haarjanidh saemien gïeletjoejigujmie, baakoetjomhpigujmie, baakoejgujmie, rijmigujmie, jievkehtimmine jïh intonasjovnine
* baakoeh jïh aelhkie jiehtegh jiehtedh
* buarastehtedh, gijhtedh jïh jïjtjemse åehpiedehtedh
* jïjtse jïh mubpiej bïjre soptsestidh
* njaalmeldh tjaalegh goltelidh jïh baakoeh jïh lahtesh damtijidh ektiedamme aarkebiejjien heannadimmide
* meatan årrodh biejjieladtje dialogine mejtie haarjanamme jiehtedh
* guvviej bïjre soptsestidh aelhkie lahtesigujmie
* ryöknedh 0-100 jïh taallide nuhtjedh aktene aelhkie soptsestimmesne

**Tjaaleldh govlesadteme**

*Lïerehtimmien ulmie lea learohke edtja maehtedh*

* stoerre jïh smaave saemien bostaavh lohkedh
* baakoeh juekedh baakoetjomhpi sïjse
* baakoeguvvieh damtijidh
* åenehks baakoeh jïh baakoetjomhph lohkedh paehpierisnie jïh sjeermesne
* smaave jïh stoerre bokstaavh tjaeledh, jïh baakoejgujmie eksperimenteradidh gosse gïetine tjaala jïh tastatuvresne
* aelhkie baakoeh tjåanghkan bïejedh åenehks jiehtiegidie

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* ektiedimmien bïjre soptsestidh gïeletjoejen jïh bokstaaven gaskem saemien jïh nöörjen gïelesne
* baakoehammoejgujmie eksperimenteradidh, jïh baakoehammoej jïh mïelejoekehtsi bïjre soptsestidh
* saemien gïelen bïjre soptsestidh jïh gåessie nuhteligs saemien maehtedh
* goltelidh jïh meatan årrodh joejkh, laavlomh, rijmh jïh raajroeh åehpiedehtedh
* gïelem goltelidh jïh damtijidh aelhkie soptsesinie, heamturine, guvvine, spïeline jïh tv-programmine
* nommide nuhtjedh våhkoen bijjide, askide jïh dejtie gaektsie jaepieboelhkide
* saemien vaarjoenommh nuhtjedh
* saemien gaaptah damtijidh ovmessie dajvijste

### Daltese 2b maanadaltesasse

**Njaalmeldh govlesadteme**

*Lïerehtimmien ulmie lea learohke edtja maehtedh*

* goltelidh, guarkedh jïh aelhkie bïevnesh jïh bïhkedimmieh jiehtedh
* goltelidh jïh guarkedh aelhkie soptsestimmieh, vaajesh jïh soptsesh
* biejjieladtje heannadimmiej bijre soptsestidh
* gihtjedh jïh vaestiedidh aelhkie gyhtjelassh
* meatan årrodh råållaspïeline jïh dramatiseradimmine
* maehtedh 1000 ryöknedh jïh tallh nuhtjedh juktie tïjjem jïh daatovem jiehtedh

**Tjaaleldh govlesadteme**

*Lïerehtimmien ulmie lea learohke edtja maehtedh*

* dam saemien alfabeetem lohkedh jïh tjaeledh
* aelhkie bïevnesh lohkedh, guarkedh jïh tjaeledh gïetine jïh tastatuvresne
* aelhkie tjaalegh, vaajesh jïh soptsesh lohkedh, jïh vuesiehtidh satne sisvegem guarkeme
* aelhkie tjaalegh tjaeledh biejjieladtje heannadimmiej bïjre

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* jiehtegh damtijidh mah leah daaletje tïjjen, åvtetje tïjjen jïh båetijen tïjjen bïjre
* gïelen jïh gïelepleentemen bïjre soptsestidh
* mojnesjimmieh, vaajesh jïh vitsah lohkedh
* saemien heamturh jïh soptsesh goltelidh jïh lohkedh, jïh sisvegen bïjre soptsestidh
* dïejvesh nuhtjedh ektiedamme beapmose gosse saemien beapmoen bïjre soptseste
* dejtie sïejhmemes baakojde nuhtjedh lïhke fuelhkien jïh maadtoeladtji bïjre

### Daltese 3b maanadaltesasse

**Njaalmeldh govlesadteme**

*Lïerehtimmien ulmie lea learohke edtja maehtedh*

* biejjieladtje heannadimmiej bïjre soptsestidh daaletje tïjjen, åvtetje tïjjen jïh båetijen tïjjen
* jïjtsh dååjresi jïh dååjrehtimmiej bïjre soptsestidh
* ovmessie gïeleråålline årrodh draamadarjoeminie, lohkemisnie jïh åehpiedehtemisnie
* goltelidh jïh vaajestidh dam mij soptsesåvva
* baakoeh, aelhkieh jiehtegh jïh åenehks raajesh jarkoestidh
* mubpiejgujmie govlesadtedh viehkine digitaale meedijijstie

**Tjaaleldh govlesadteme**

*Lïerehtimmien ulmie lea learohke edtja maehtedh*

* åejviesisvegem soptsesten tjaaleginie lohkedh jïh guarkedh
* aelhkie soptsesten tjaalegh tjaeledh, jïh dejtie mubpide åehpiedehtedh
* dååjresh draameste, teaterestuhtjijste, filmijste jïh saemien tv-programmijste jïjtse teekstedorjemassesne nuhtjedh
* goltelidh jïh vaajestidh maam govleme
* aelhkie raajesh jarkoestidh nöörjen gïeleste saemien gïelese
* tjïelke reaktoetjaelemenjoelkedassh nuhtjedh
* baakoegærjah nuhtjedh dovne paehpierisnie jïh digitaale

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* baakoeklaassi bïjre soptsestidh mubpiejgujmie
* naan vaerbh jïh substantijvh sojjehtidh
* dejtie sïejhmemes raajesesåarhtide nuhtjedh
* smaaregïeli bïjre soptsestidh jïh naan sïejhme baakoeh jeatjah smaaregïeline damtijidh
* guarkedh jïh taallh nuhtjedh gosse åasaj, möölegi jïh stoeredahki bïjre govlesadta
* dæjpeles barkoen bïjre soptsestidh
* saemien sijjienommi bïjre soptsestidh
* saemien maana- jïh noerelidteratuvrem lohkedh jïh sisvegen bïjre soptsestidh
* goltelidh jïh soptsestidh saemien soptsestimmieaerpievuekien bïjre
* digitaale dirregh nuhtjedh jïjtse gïelelïerehtimmesne

## Maahtoeulmieh daltesasse 1-3 daejtie; saemien mubpien-gïeline - saemien 3 noeredaltesisnie, jïh saemien mubpiengïeline - saemien 4 jåarhkeööhpehtimmesne

### Daltese 1

**Njaalmeldh govlesadteme**

*Lïerehtimmien ulmie lea learohke edtja maehtedh*

* saemien baakoeh jiehtedh jïh saemien jïh nöörjen gïeletjoejh jïh intonasjovnem viertiestidh
* buarastehtedh, gijhtedh jïh jïjtjemse åehpiedehtedh, jïh jïjtse jïh mubpiej bïjre sopsestidh saemien gïelesne
* meatan årrodh aelhkie soptsestimmine biejjieladtje heannadimmiej bïjre
* goltelidh jïh goerkesem vuesiehtidh sisvegasse aelhkie histovrijine jïh soptsesinie
* guarkedh jïh jiehtedh aelhkie bïevnesh jïh bïhkedimmieh
* taallide 1-1000 nuhtjedh govlesadtemisnie
* gihtjedh jïh gyhtjelassh vaestiedidh
* aelhkie raajesh jarkoestidh

**Tjaaleldh govlesadteme**

*Lïerehtimmien ulmie lea learohke edtja maehtedh*

* bïevnesh jïh aelhkie bïhkedimmieh lohkedh jïh guarkedh
* aelhkie tjaalegh lohkedh jïh guarkedh
* aelhkie soptsesten raajesh tjaeledh daaletje tïjjen jïh åvtetje tïjjen

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* guektiengïelevoeten bïjre soptsestidh, jïh mannasinie jïh guktie jïjtse saemien gïelem evtiedidh
* goltelidh jïh saemien heamturh jïh soptsesh lohkedh, jïh sisvegen bïjre soptsestidh
* dïejvesh nuhtjedh ektiedamme beapmose gosse saemien beapmoen bïjre soptseste
* dejtie sïejhmemes baakojde nuhtjedh fuelhkien jïh maadtoeladtji bijre
* saemien vaarjoej bïjre soptsestidh jïh gaaptah ovmessie dajvijste Saepmesne damtijidh
* baakoegærjah nuhtjedh paehpierisnie jïh digitaale

### Daltese 2

**Njaalmeldh govlesadteme**

*Lïerehtimmien ulmie lea learohke edtja maehtedh*

* goltelidh, guarkedh jïh aelhkie soptsestimmine meatan årrodh
* baakojde reaktoelaakan jiehtedh jih hijven intonasjovnine govlesadtedh
* baakoeveahkam guarkedh jïh nuhtjedh mij biejjieladtje heannadimmieh feerhmie
* jïjtse mïeli jïh domtesi bïjre soptsestidh
* jïjtse dååjresi jïh dååjrehtimmiej bïjre soptsestidh
* gïeleåtnoem såemiesmearan sjïehtedidh ovmessie gïeletsiehkide

**Tjaaleldh govlesadteme**

*Lïerehtimmien ulmie lea learohke edtja maehtedh*

* åejviesisvegem soptsesten tjaaleginie lohkedh jïh guarkedh
* tjaalegh tjaeledh biejjieladtje heannadimmiej bïjre
* aelhkie reaktoetjaelemenjoelkedassh haalvedh
* digitaale dïrregh jïh vierhtieh nuhtjedh gosse jïjtse tjaalegigujmie barka

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* vihkeles prinsihph tjoejejarkelimmiej bïjre gosse baakoeh sojjehte, jïh naan vaerbh jïh nomenh sojjehtidh
* naan grammatihkeles dïejvesh nuhtjedh gosse baakoej bïjre raajesinie soptseste
* dej sïejhmemes baakoeklaassi bïjre soptsestidh
* taallh nuhtjedh juktie tïjjen, daatovi, åasaj, möölegi, væktoen jïh stoeredahki bïjre soptsestidh
* saemien soptsesh goltelidh jïh saemien soptsestimmieaerpievuekien bïjre soptsestidh
* gaavnehtidh mah saemien meedijh mah gååvnesieh, jïh ussjedalledh guktie maahta nåhtoem utnedh meedijijstie jïjtse gïelelïerehtimmesne
* saemien sijjienommi bïjre soptsestidh

### Daltese 3

**Njaalmeldh govlesadteme**

*Lïerehtimmien ulmie lea learohke edtja maehtedh*

* biejjieladtje tsiehkiej bïjre soptsestidh daaletje tïjjen, åvtetje tïjjen jïh båetijen tïjjen
* baakoeh reaktoelaakan jiehtedh jïh intonasjovnine govlesadtedh
* meatan årrodh faahketji soptsestimmine ovmessie aamhtesi jïh sjyöhtehke teemaj bïjre, jïh jïjtse vuajnoeh jïh mïelh buektedh
* meatan årrodh ovmessie gïeleråålline draamadarjoeminie, lohkemisnie jïh åehpiedehtemisnie
* goltelidh jïh vaajestidh dam mij soptsesåvva
* teemijste åehpiedehtedh mah leah ektiedamme saemien kåanstese jallh jieliemasse
* mubpiejgujmie govlesadtedh viehkine digitaale meedijijstie

**Tjaaleldh govlesadteme**

*Lïerehtimmien ulmie lea learohke edtja maehtedh*

* åejviebiehkieh lohkedh jïh vaajestidh aktene tjaalegisnie
* tjaalegh tjaeledh mah soptsestieh, buerkiestieh jïh bievnieh
* aelhkie raajesh jarkoestidh nöörjen gïeleste saemien gïelese
* goltelidh jïh vaajestidh maam govleme
* notaath jïh gaaltijh nuhtjedh goh våarome tjaeliemasse, jïh gaaltijidie neebnedh
* dah vihkielommes njoelkedassh nuhtjedh raajesebigkemisnie jïh ortografijesne

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* aelhkie raajeseanalysem
* maadtoetjïerth damtijidh jïh dejtie vihkielommes sojjehtimmiehammojde vaerbijste jïh nomenijstie nuhtjedh
* åtnoen bïjre soptsestidh dejstie sïejhmemes seerkemebaakoehammojste
* goltelidh jïh soptsestidh saemien gïeli jïh smaaregïeli bïjre
* tjaalegh lohkedh ovmessie sjangerinie, teemah gaavnedh jïh sisvegem lahtestidh
* aktem saemien tjaelijem åehpiedehtedh
* maam akt åehpiedehtedh gusnie teema lea aerpievuekien daajroste jïh saemien kultuvreste
* digitaale dïrregh nuhtjedh jïjtse gïelelïerehtimmesne jïh åehpiedehteminie

## Maahtoelutnjeme daltesasse 4-6 daejtie; saemien mubpiengïeline - saemien 2 noeredaltesisnie, jïh saemien mubpiengïeline - saemien 3 jåarhkeööhpehtimmesne

### Daltese 4

**Njaalmeldh govlesadteme**

*Lïerehtimmien ulmie lea learohke edtja maehtedh*

* baakoeveahkam haalvedh biejjieladtje heannadimmiej bïjre
* goltelidh gosse mubpieh maam akt åehpiedehtieh, gihtjedh jïh jïjtse åssjaldahkh jïh mïelh soptsestidh
* daajroem nuhtjedh jeatjah faagijste njaalmeldh åehpiedehteminie
* taallh guarkedh jïh nuhtjedh gosse mubpiejgujmie govlesadta

**Tjaaleldh govlesadteme**

*Lïerehtimmien ulmie lea learohke edtja maehtedh*

* lohkedh jïh guarkedh tjaalegh mah soptsestieh jïh buerkiestieh, jïh maehtedh faaktaj jïh mïeli gaskem joekehtidh tjaaleginie
* tjaalegh tjaeledh mah buerkiestieh, digkiedieh jïh mïelh buektieh
* lohkeles jïh tjïelke tjaalegh bæjjese bigkedh gïetine jïh tastatuvresne
* aamhth veedtjedh digitaale, tjaaleldh jïh njaalmeldh gaaltijijstie gosse jïjtse tjaalegigujmie barka

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* raajeseanalysem nuhtjedh jïjtse gïelelïerehtimmesne
* guektiengïelevoeten bïjre soptsestidh, jïh mah reaktah saemieh utnieh jïjtse gïelen bïjre
* åejviejoekehtsi bïjre soptsestidh saemien jïh nöörjen gaskem
* aerpievuekien saemien ryöknemevuekiem jïh möölegh damtijidh
* eatnemedïejvesi bïjre soptsestidh
* åehpiedehtemem darjodh akten teeman bïjre aerpievuekien barkoste, saemien jieliemijstie, kåansteste jallh kultuvreste
* saemien vaajesi jïh dïejvesi bïjre soptsestidh
* ovmessie tjaalegh lohkedh jïh sisvegem lahtestidh

### Daltese 5

**Njaalmeldh govlesadteme**

*Lïerehtimmien ulmie lea learohke edtja maehtedh*

* goltelidh, guarkedh jih meatan årrodh faahkehtji soptsestimmine
* heannadimmiej, soejkesji, aerviedimmiej jïh veanhtadimmiej bïjre soptsestidh
* ovmessie teemaj jïh sjyöhtehke saerniej bïjre soptsestidh
* aelhkie tjaalegh jarkoestidh

**Tjaaleldh govlesadteme**

*Lïerehtimmien ulmie lea learohke edtja maehtedh*

* faagetjaalegh lohkedh jïh åejviesisvegen bïjre soptsestidh
* notaath, digitaale jïh jeatjah gaaltijh våaroeminie nuhtjedh gosse edtja tjaeledh
* ovmessie tjaalegh tjaeledh teemijste mejtie jïjtje veeljeme
* aelhkie tjaalegh jarkoestidh, jïh hedtieh jïh joekehtsh vuejnedh saemien jïh nöörjen gaskem

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* grammatihkeles dïejvesh nuhtjedh gosse baakoehammoeh digkede
* dïejvesen bïjre *jienebegïelevoete* mubpiejgujmie soptsestidh, jïh aevhkiej bïjre soptsestidh gosse jienebegïeline
* dåajmijesvoetem vuesiehtidh vihties jiehtegi tjïrrh, jïh viehkine joekehts grammatihkeles konstruksjovnijste
* bïevnesh jïh gïelevuesiehtimmieh saemien meedijijstie veedtjedh jïjtse gïelelïerehtimmesne
* tjiehpieslidteræære tjaalegh lohkedh, teemah gaavnedh jïh tjaalegidie lahtestidh
* digitaale gaaltijh jïh dïrregh nuhtedh juktie aelhkie tjåanghkan bïejeme tjaalegh darjodh

### Daltese 6

**Njaalmeldh govlesadteme***Lïerehtimmien ulmie lea learohke edtja maehtedh*

* aktem nuekies stoerre baakoeveahkam haalvedh guktie buektehte dååjresh, domtesh, dååjrehtimmieh, daajroeh jïh jïjtse mïelh soptsestidh
* goltelidh jïh åejviesisvegem guarkedh guhkebe njaalmeldh tjaalegijstie
* ovmessie njaalmeldh råålline årrodh gosse soptseste jïh maam akt åehpiedahta
* åehpiedehtedh viehkine maereles åtnoste digitaale dïrregijstie jïh meedijijstie

**Tjaaleldh govlesadteme**

*Lïerehtimmien ulmie lea learohke edtja maehtedh*

* lohkedh, vaajestidh jïh åejviebiehkieh tjåanghkan giesedh aktene tjaalegisnie
* tjaalegh tjaeledh ovmessie hammojne jïh åssjelinie, jïh joekehts dïrregh nuhtjedh gosse tjaalegigujmie barka
* baakoeh jïh raajesebigkemem jeerehtidh gosse jïjtse tjaeliemisnie
* digitaale jïh jeatjah gaaltijh nuhtjedh gosse jïjtse tjaalegigujmie barka jïh gaalitjidie neebnedh

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* jeereldihkie vaerbe- jïh nomensojjehtimmieh nuhtjedh, jïh dah vihkielommes njoelkedassh raajesebigkesmisnie
* baakoe- jïh baakoestimmiejoekehtsi bïjre soptsestidh lïhkes smaaregïeline
* gïeledajvi bïjre Saepmesne soptsestidh
* Saemielaakan gïelenjoelkedassi bïjre soptsestidh, jïh saemien gïelereaktaj bïjre
* tjaalegh lohkedh ovmessie sjangerinie jïh sisvegen jïh hammoen bïjre ussjedidh
* saemien lidteratuvreste jïh saemien filmijste åehpiedehtedh

## Maahtoeulmie daltesasse 7-9 daejtie; saemien mubiengïeline - saemien 2 jåarhkeööhpehtimmesne

### Daltese 7

**Njaalmeldh govlesadteme**

*Lïerehtimmien ulmie lea learohke edtja maehtedh*

* gïelem nuhtjedh ovmessie heannadimmiej bïjre skuvlesne jïh barkosne
* ovmessie njaalmeldh råållah haalvedh dåehkiesoptsestimmine jïh åehpiedehteminie, goh aktööre jïh goltelæjja
* goltelidh, guarkedh jïh sisvegem vaajestidh soptsesinie jïh buerkiestimmine
* faagedaajroem jïjtse programmefaagijste nuhtjedh åehpiedehteminie jïh digkiedimmine

**Tjaaleldh govlesadteme**

*Mål for opplæringen er at eleven skal kunne Lïerehtimmien ulmie lea learohke edtja maehtedh*

* lohkedh jïh åehpiedehtedh ovmessie faagetjaalegijstie
* tjaalegh lohkedh jïh tjaeledh teemine jïh faageterminologijine mah leah jïjtse ööhpehtimmieprogrammese sjïehtedamme
* bïevnesh ovmessie gaaltijijstie jïh meedijijstie lohkedh, jïh dejtie vijriesåbpoe soptsestidh
* veedtjedh, vuarjasjidh jïh nuhtjedh faageaamhth digitaale gaaltijijstie gosse jïjtse tjaalegigujmie barka
* digitaale dïrregh nuhtjedh juktie jïjtse tjaalegh åehpiedehtedh jïh bæjhkoehtidh

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* raajeseanalysem jïh grammatihkeles dïejvesh nuhtjedh jijtse gïelelïerehtimmesne, jïh saemien jïh nöörjen viertiestidh
* dïejvesem *funksjovnelle guektiengïelevoetem* digkiedidh
* tjïelkestidh guktie orre baakoeh saemien gïelesne dorjesuvvieh
* soptsestidh dej ovmessie saemien gïeli bïjre Nöörjesne
* lohkedh jïh åehpiedehtedh tjiehpieslidteræære tjaalegijstie
* saemien soptsestimmieaerpievuekiem tjïelkestidh

### Daltese 8

**Njaalmeldh govlesadteme**

*Lïerehtimmien ulmie lea learohke edtja maehtedh*

* digkiedidh, tjïelkestidh jïh jïjtse mïelh jïh vuajnoeh buektedh
* skreejrehtidh soptsestimmiem aelkedh, dam steeredh jïh orrijidh
* goltelidh jïh vaajestidh åehpiedehtemistie jïh håalemijstie
* aktem jïjtjeveeljeme teemam åehpiedehtedh

**Tjaaleldh govlesadteme**

*Lïerehtimmien ulmie lea learohke edtja maehtedh*

* lohkedh jïh åehpies sjidtedh tjaaleginie jïh tjåanghkan giesedh jïh sjyöhtehke bïevnesh vuarjasjidh
* tjaalegh tjaeledh tjïelke aajkojne, hijven struktuvrine jïh ektiedimmine
* skaepiedihks jïh bievnije tjaalegh jïh digkiedimmieh tjaeledh mah leah dåastoejasse, åssjelasse jïh meedijumese sjïehtedamme
* dejtie vihkielommes reaktoetjaelemenjoelkedasside haalvedh
* sisvegem analyseradidh jïh åtnoem tsavtshvierhtijste vuarjasjidh ovmessie tjaaleginie mejtie digitaale jïh jeatjah meedijijstie veedtjeme

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* tsiehkiej bïjre soptsestidh mah gïeleåtnoem tsevtsieh
* hedtieh jïh joekehtsh goerehtidh saemien jïh jeatjah gïeli gaskem
* reaktah tjïelkestidh saemien gïelen sjïekenisnie
* lidteratuvrem lohkedh jeatjah aalkoealmetjijstie jïh kultuvrijste, jïh hammoem jïh sisvegem lahtestidh
* saernieh jïh sjyöhtehke heannadimmieh Saepmesne digkiedidh
* åejviebiehkide saemien meedijahistovrijesne tjïelkestidh

### Daltese 9

**Njaalmeldh govlesadteme**

*Lïerehtimmien ulmie lea learohke edtja maehtedh*

* jeereldihkie baakoeveahkine jïh hijven gïeleåtnojne soptsestidh mij lea åssjelasse jïh dåastoejasse sjïehtedamme
* bïevnesh njaalmeldh tjaaleginie goltelidh, öörnedidh jïh viertiestidh, jïh sisvegen bïjre ussjedidh
* saemiengïelesne vaajestidh njaalmeldh nöörjengïelen tjaalegh biejjieladtje heannadimmiej bïjre
* faageles aamhtesh åehpiedehtedh jïh digkiedidh

**Tjaaleldh govlesadteme**

*Lïerehtimmien ulmie lea learohke edtja maehtedh*

* aktine funksjovnelle baakoeveahkine jïh hijven gïeleåtnojne soptsestidh, jïh vihkeles krïevenassh gïelehammoen bïjre haalvedh
* tjaalegh lohkedh ovmessie sjangerinie jïh sisvegem analyseradidh, jïh åtnoem viehkiedirregijstie vuarjasjidh
* skaepiedihks, bïevnije jïh tjïelkedihks tjaalegh, digkiedimmieh jïh jeatjah ussjeden tjaalegh tjaeledh
* digitaale jïh jeatjah gaaltijh laejhtehkslaakan nuhtjedh, jïh gaaltijevuesiehtimmiem haalvedh

**Gïele, kultuvre jïh lidteratuvre**

*Lïerehtimmien ulmie lea learohke edtja maehtedh*

* sjïehteles terminologijem nuhtjedh juktie gïelen hammoem jïh sisvegem buerkiestidh
* såemies aalkoesaemien tjiehpieslidteræære- jïh aamhteseprovsatjaalegh lohkedh, jïh sisvegem, hammoem jïh aajkoem digkiedidh
* åejviebiehkide tjïelkestidh saemien lidteratuvrehistovrijesne
* åejviebiehkide tjïelkestidh saemien gïelehistovrijesne

### Lissiebigkeme sïejhme studijemaahtose

**Saemien mubpiengïeline – saemien 2**

Maahtoeulmieh daltesasse 8 jïh daltesasse 9 leah lissiebigkemen bïjre sïejhme studijemaahtose saemien mubpiengïeline – saemien 2.

**Saemien mubpiengïeline – saemien 3**

Maahtoeulmieh daltesasse 5 jïh daltesasse 6 leah lissiebigkemen bïjre sïejhme studijemaahtose saemien mubpiengïeline – saemien 3.

**Saemien mubpiengïeline – saemien 4**

Maahtoeulmieh daltesasse 2 jïh daltesasse 3 leah lissiebigkemen bïjre sïejhme studijemaahtose saemien mubpiengïeline – saemien 4.

## Vuarjasjimmie

Nænnoestimmieh galhkuvevuarjasjæmman:

*Galhkuvevuarjasjimmie saemien mubpiengïeline – saemien 2*

|  |  |
| --- | --- |
| **Jaepiedaltese** | **Öörnege** |
| 10. daltese | Learohkh edtjieh göökte galhkuvekarakterh utnedh, akte faagesne saemien 2 tjaaleldh jïh akte saemien 2 njaalmeldh. |
| Jåa2 barkoefaageles ööhpehtimmieprogramme | Learohkh edtjieh aktem galhkuvekarakterem utnedh. |
| Jåa3 studijeryöjreden ööhpehtimmieprogramme | Learohkh edtjieh göökte galhkuvekarakterh utnedh, akte saemien 2 tjaaleldh jïh akte saemien 2 njaalmeldh. |
| Jåa3 lissiebigkeme sïejhme studijemaahtose | Learohkh edtjieh göökte galhkuvekarakterh utnedh, akte saemien 2 tjaaleldh jïh akte saemien 2 njaalmeldh. |

*Galhkuvevuarjasjimmie saemien mubpiengïeline – saemien 3*

|  |  |
| --- | --- |
| **Jaepiedaltese** | **Öörnege** |
| 10. daltese | Learohkh edtjieh göökte galhkuvekarakterh utnedh, akte saemien 3 tjaaleldh jïh akte saemien 3 njaalmeldh |
| Jåa2 barkoefaageles ööhpehtimmieprogramme | Learohkh edtjieh aktem galhkuvekarakterem utnedh. |
| Jåa3 studijeryöjreden ööhpehtimmieprogramme | Learohkh edtjieh göökte galhkuvekarakterh utnedh, akte saemien 3 tjaaleldh jïh akte saemien 3 njaalmeldh. |
| Jåa3 lissiebigkeme sïejhme studijemaahtose | Learohkh edtjieh göökte galhkuvekarakterh utnedh, akte saemien 3 tjaaleldh jïh akte saemien 3 njaalmeldh. |

*Galhkuvevuarjasjimmie saemien mubpiengïeline – saemien 4*

|  |  |
| --- | --- |
| **Jaepiedaltese** | **Öörnege** |
| Jåa2 barkoefaageles ööhpehtimmieprogramme | Learohkh edtjieh aktem galhkuvekarakterem utnedh. |
| Jåa3 studijeryöjreden ööhpehtimmieprogramme | Learohkh edtjieh göökte galhkuvekarakterh utnedh, akte saemien 4 tjaaleldh jïh akte saemien 4 njaalmeldh. |
| Jåa3 lissiebigkeme sïejhme studijemaahtose | Learohkh edtjieh göökte galhkuvekarakterh utnedh, akte saemien 4 tjaaleldh jïh akte saemien 4 njaalmeldh. |

*Eksamene learoehkidie faagesne saemien mubpiengïeline – saemien 2*

|  |  |
| --- | --- |
| **Jaepiedaltese** | **Öörnege** |
| 10. jaepiedaltese | Learohkh maehtieh tjaaleldh eksamenese geasalgidh saemien mubpiengïeline - saemien 2. Tjaaleldh eksamene dorjesåvva jïh sensureradamme sjædta byögkeles sijjesne. Learohkh aaj maehtieh njaalmeldh eksamenese geasalgidh. Njaalmeldh eksamene gietskene dorjesåvva jïh sensureradamme sjædta. |
| Jåa2 barkoefaageles ööhpehtimmieprogramme | Learohkh maehtieh tjaaleldh eksamenese geasalgidh saemien mubpiengïeline – saemien 2. Tjaaleldh eksamene gietskene dorjesåvva jïh sensureradamme sjædta. Learohkh maehtieh aaj njaalmeldh eksamenese geasalgidh. Njaalmeldh eksamene gietskene dorjesåvva jïh sensureradamme sjædta. |
| Jåa3 studijeryöjreden ööhpehtimmieprogramme | Learohkh maehtieh tjaaleldh eksamenese geasalgidh saemien mubpiengïeline – saemien 2. Tjaaleldh eksamene dorjesåvva jïh sensureradamme sjædta byögkeles sijjesne. Learohkh maehtieh aaj njaalmeldh eksamenese geasalgidh. Njaalmeldh eksamene gietskene dorjesåvva jïh sensureradamme sjædta. |
| Jåa3 lissiebigkeme sïejhme studijemaahtose | Learohkh maehtieh tjaaleldh eksamenese geasalgidh faagesne saemien mubpiengïeline – saemien 2. Tjaaleldh eksamene dorjesåvva jïh sensureradamme sjædta byögkeles sijjesne. Learohkh maehtieh aaj njaalmeldh eksamenese geasalgidh. Njaalmeldh eksamene gietskene dorjesåvva jïh sensureradamme sjædta. |

*Eksamene learoehkidie saemien mubpiengïeline – saemien 3*

|  |  |
| --- | --- |
| **Jaepiedaltese** | **Öörnege** |
| 10. jaepiedaltese | Learohkh maehtieh njaalmeldh eksamenese geasalgidh saemien mubpiengïeline – saemien 3. Njaalmeldh eksamene gietskene dorjesåvva jïh sensureradamme sjædta. |
| Jåa2 barkoefaageles ööhpehtimmieprogramme | Learohkh maehtieh njaalmeldh eksamenese geasalgidh saemien mubpiengïeline – saemien 3. Njaalmeldh eksamene gietskene dorjesåvva jïh sensureradamme sjædta. |
| Jåa3 studijeryöjreden ööhpehtimmieprogramme | Learohkh maehtieh tjaaleldh eksamenese geasalgidh saemien mubpiengïeline – saemien 3. Tjaaleldh eksamene dorjesåvva jïh sensureradamme sjædta byögkeles sijjesne. Learohkh maehtieh aaj njaalmeldh eksamenese geasalgidh. Njaalmeldh eksamene gietskene dorjesåvva jïh sensureradamme sjædta. |
| Jåa3 lissiebigkeme sïejhme studijemaahtose | Learohkh maehtieh tjaaleldh eksamenese geasalgidh saemien mubpiengïeline – saemien 3. Tjaaleldh eksamene dorjesåvva jïh sensureradamme sjædta byögkeles sijjesne. Learohkh maehtieh aaj njaalmeldh eksamenese geasalgidh. Njaalmeldh eksamene gietskene dorjesåvva jïh sensureradamme sjædta. |

*Eksamene learoehkidie saemien mubpiengïeline – saemien 4*

|  |  |
| --- | --- |
| **Jaepiedaltese** | **Öörnege** |
| Jåa2 barkoefaageles ööhpehtimmieprogramme | Learohkh maehtieh njaalmeldh eksamenese geasalgidh saemien mubpiengïeline – saemien 4. Njaalmeldh eksamene gietskene dorjesåvva jïh sensureradamme sjædta. |
| Jåa3 studijeryöjreden ööhpehtimmieprogramme | Learohkh maehtieh tjaaleldh eksamense geasalgidh saemien mubpiengïeline – saemien 4. Tjaaleldh eksamene dorjesåvva jïh sensureradamme sjædta byøgkeles sijjesne. Learohkh maehtieh aaj njaalmeldh eksamenese geasalgidh. Njaalmeldh eksamene gietskene dorjesåvva jïh sensureradamme sjædta. |
| Jåa3 lissiebigkeme sïejhme studijemaahtose | Learohkh maehtieh tjaaleldh eksamenese geasalgidh saemien mubpiengïeline – saemien 4. Tjaaleldh eksamene dorjesåvva jïh sensureradamme sjædta byögkeles sijjesne. Learohkh maehtieh aaj njaalmeldh eksamenese geasalgidh. Njaalmeldh eksamene gietskene dorjesåvva jïh sensureradamme sjædta. |

*Eksamene privatistide saemien mubpiengïeline – saemien 2.*

|  |  |
| --- | --- |
| **Jaepiedaltese** | **Öörnege** |
| *10. jaepiedaltese* | Vuartesjh sïejhme öörnegem maadthskuvlelïerehtæmman geerve almetjidie. |
| *Jåa2 barkoefaageles ööhpehtimmieprogramme* | Privatisth edtjieh tjaaleldh eksamenem vaeltedh saemien mubpiengïeline – saemien 2. Tjaaleldh eksamene gietskene dorjesåvva jïh sensureradamme sjædta. Privatisth edtjieh lissine njaalmeldh eksamenem vaeltedh. Njaalmeldh eksamene gietskene dorjesåvva jïh sensureradamme sjædta. |
| *Jåa3 studijeryöjreden ööhpehtimmieprogramme* | Privatisth edtjieh tjaaleldh eksamenem vaeltedh saemien mubpiengïeline – saemien 2. Tjaaleldh eksamene dorjesåvva jïh sensureradamme sjædta byögkeles sijjesne. Privatisth edtjieh lissine njaalmeldh eksamenem vaeltedh. Njaalmeldh eksamene gietskene dorjesåvva jïh sensureradamme sjædta. |
| *Jåa3 Lissiebigkeme sïejhme studijemaahtose* | Privatisth edtjieh tjaaleldh eksamenen vaeltedh saemien mubpiengïeline – saemien 2. Tjaaleldh eksamene dorjesåvva jïh sensureradamme sjædta byögkeles sijjesne. Privatisth edtjieh lissine njaalmeldh eksamenem vaeltedh. Njaalmeldh eksamene gietskene dorjesåvva jïh sensureradamme sjædta. |

*Eksamene privatistide saemien mubpiengïeline – saemien 3*

|  |  |
| --- | --- |
| **Jaepiedaltese** | **Öörnege** |
| *10. jaepiedaltese* | Vuartesjh sïejhme öörnegem maadthskuvlelïerehtæmman geerve almetjidie. |
| *Jåa2 barkoefaageles ööhpehtimmieprogramme* | Privatisth edtjieh njaalmeldh eksamenem vaeltedh faagesne saemien mubpiengïeline – saemien 3. Njaalmeldh eksamene gietskene dorjesåvva jïh sensureradamme sjædta. |
| *Jåa3 studijeryöjreden ööhpehtimmieprogramme* | Privatisth edtjieh tjaaleldh eksamenem vaeltedh saemien mubpiengïeline – saemien 3. Tjaaleldh eksamene dorjesåvva jïh sensureradamme sjædta byögkeles sijjesne. Privatisth edtjieh lissine njaalmeldh eksamenem vaeltedh. Njaalmeldh eksamene gietskene dorjesåvva jïh sensureradamme sjædta. |
| *Jåa3 lissiebigkeme sïejhme studijemaahtose* | Privatisth edtjieh tjaaleldh eksamenem vaeltedh saemien mubpiengïeline – saemien 3. Tjaaleldh eksamene dorjesåvva jïh sensureradamme sjædta byögkeles sijjesne. Privatisth edtjieh lissine njaalmeldh eksamenem vaeltedh. Njaalmeldh eksamene gietskene dorjesåvva jïh sensureradamme sjædta. |

*Eksamene privatistide saemien mubpiengïeline – saemien 4*

|  |  |
| --- | --- |
| **Jaepiedaltese** | **Öörnege** |
| *Jåa2 barkoefaageles ööhpehtimmieprogramme* | Privatisth edtjieh njaalmeldh eksamenem vaeltedh saemien mubpiengïeline – saemien 4. Njaalmeldh eksamene gietskene dorjesåvva jïh sensureradamme sjædta. |
| *Jåa3 studijeryöjreden ööhpehtimmieprogramme* | Privatisth edtjieh tjaaleldh eksamenem vaeltedh saemien mubpiengïeline – saemien 4. Tjaaleldh eksamene dorjesåvva jïh sensureradamme sjædta byögkeles sijjesne. Privatisth edtjieh lissine njaalmeldh eksamenem vaeltedh. Njaalmeldh eksamene gietskene dorjesåvva jïh sensureradamme sjædta. |
| *Jåa3 lissiebigkeme sïejhme studijemaahtose* | Privatisth edtjieh tjaaleldh eksamenem vaeltedh saemien mubpiengïeline – saemien 4. Tjaaleldh eksamene dorjesåvva jïh sensureradamme sjædta byögkeles sijjesne. Privatisth edtjieh lissine njaalmeldh eksamenem vaeltedh. Njaalmeldh eksamene gietskene dorjesåvva jïh sensureradamme sjædta. |

Dah sïejhme nænnoestimmieh vuarjasjimmien bïjre lea vihtiestammie ööhpehtimmielaaken mieriedimmesne.